Allrahanda tekur yfir ferðaþjónustu á Hveravöllum Húnavatnshreppur , aðaleigandi Hveravallafélagsins ehf. , hefur samið við Iceland Excursions - Allrahanda ehf. um uppbyggingu ferðaþjónustu á Hveravöllum og að fyrirtækið kaupi meirihluta í Hveravallafélaginu ehf. „ Við hyggjum á töluverða uppbyggingu á Hveravöllum á næstu árum , með það í huga að vernda friðlandið og tryggja jákvæða upplifun ferðamanna af þessu einstaka umhverfi . Í þeim tilgangi verða húsakynni rifin eða færð og ný reist fjær hverasvæðinu . Vegna sögulegs gildis mun gamli skálinn á Hveravöllum þó standa áfram . Tjaldstæðið verður sömuleiðis fært frá kjarna friðlandsins en þær framkvæmdir sem settar verða í forgang á þessu ári snúa að frárennsli og veitum ásamt hönnun á nýjum fjallaskála innan þess deiliskipðulags sem er í gildi á svæðinu , “ segir Þórir Garðarsson , markaðs - og sölustjóri Iceland Excursions Allrahanda sem og nýr stjórnarformaður Hveravallafélagsins . „ Hveravellir eru náttúruparadís á hálendinu og öll þjónusta og uppbygging þarf að taka mið af því . Markmið okkar er að skyggja ekki á náttúruna heldur styðja við hana . Við stefnum að því að aðstaðan verði sjálfbær hvað varðar vatn og orku og ætlum að virkja gufuborholu sem þar er til að framleiða rafmagn . “ Lögð verður áhersla á að vernda náttúruvætti sem er að finna á Hveravöllum og að tryggja aðdráttarafl þeirra áfram . „ Við stefnum að því að geta haft opið á Hveravöllum allan ársins hring og teljum að það geti orðið mjög eftirsóknarverð upplifun fyrir ferðamenn að fara upp á hálendið á miðjum vetri , “ segir Þórir ennfremur .